วีระพล นครหลวงโปรโมชั่น

**วีระพล นครหลวงโปรโมชั่น** มีชื่อจริงว่า **วีระพล สำราญกลาง** แต่เนื่องจากย้ายถิ่นฐานบ่อยชื่อจึงเพี้ยนเป็น **ธีระพล สำราญกลาง** เป็นอดีตนักมวยไทยอาชีพและนักมวยสากลอาชีพชาวไทย เป็นแชมป์สนามมวยราชดำเนินสามรุ่นน้ำหนัก และเป็นแชมป์โลกรุ่นแบนตัมเวทของสภามวยโลก (WBC) และสมาคมมวยโลก (WBA) ในกีฬามวยสากลอาชีพ เขาถือว่าเป็นหนึ่งในนักมวยไทยที่ยิ่งใหญ่ที่สุดตลอดกาล และยังเป็นหนึ่งในนักมวยสากลอาชีพที่ดีที่สุดของประเทศไทยอีกด้วย มีฉายาว่า *พยัคฆ์หน้าขรึม* เขาเป็นที่รู้จักจากการที่ไม่เคยยิ้มเลยแม้ขณะออกหมัด เขายังเป็นที่รู้จักในเรื่องการออกหมัดแย็บที่แม่นยำด้วย

## ประวัติและอาชีพ
วีระพล สหพรหม เกิดที่อำเภอเมืองนครราชสีมา จังหวัดนครราชสีมา แต่ไปเติบโตที่อำเภอแก่งคอย จังหวัดสระบุรี เขาเริ่มฝึกมวยไทยตั้งแต่ยังเด็ก โดยเริ่มเรียนจากพี่ชายของเขาโดยถูกบังคับทั้ง ๆ ที่ไม่ชอบมวยเลย วีระพลชกตามต่างจังหวัดประมาณ 20 ครั้งก่อนจะขึ้นชกครั้งแรกที่กรุงเทพฯ ในปี พ.ศ. 2528

ระหว่างปี พ.ศ. 2533 ถึง 2537 เขาได้รับการยอมรับในฐานะนักมวยไทยชื่อดัง ภายใต้สังกัดของชูเจริญ *อั้งม้อ* ระวีอร่ามวงศ์ โปรโมเตอร์ชื่อดังในยุคนั้น ตลอดอาชีพนักมวยไทยของเขา เขาได้ชกกับนักมวยชื่อดังหลายคน เช่น ซานโตส เดวี, ศิลปไทย จ๊อกกี้ยิม, ขุนเข่าไร้น้ำใจ หลังสวน พันธ์ยุทธภูมิ, ดอกไม้ป่า ป.พงษ์สว่าง, ดวงสมพงษ์ ป.พงษ์สว่าง, เบิกฤกษ์ ปิ่นสินชัย และเคยชกแพ้-ชนะกับแสนเมืองน้อย ลูกเจ้าพ่อมเหศักดิ์ สองครั้ง ค่าตัวสูงสุดของเขาอยู่ที่ 220,000 บาท ในการชกกับแสนเมืองน้อย ลูกเจ้าพ่อมเหศักดิ์ วีระพลคว้าแชมป์สนามมวยราชดำเนินในสามรุ่นน้ำหนักที่แตกต่างกัน แสดงให้เห็นถึงความหลากหลายและความสามารถของเขา การชกมวยไทยครั้งสุดท้ายของเขาคือการเจอกับแสนไกร ศิษย์ครูอ๊อดที่สนามมวยเวทีลุมพินี เมื่อวันที่ 23 กันยายน พ.ศ. 2537

## ชก 4 ครั้งเป็นแชมป์โลก
วีระพลชกมวยสากลครั้งแรก ก็ได้ชิงแชมป์เลย โดยชิงแชมป์เงาของสภามวยโลก (WBC) รุ่นจูเนียร์​แบนตัมเวท​ กับโจเอล จูนิโอ นักมวยชาวฟิลิปปินส์ โดยชนะน็อกในยกที่ 3 ไป จากนั้นวีระพล อุ่นเครื่องอีก 3 ครั้ง ก็ได้ชิงแชมป์โลกของจริงกับนักมวยไทยด้วยกันเอง คือ ดาวรุ่ง ชูวัฒนะ  นับเป็นศึกสายเลือดอีกครั้ง โดยมีเดิมพันวางไว้สูงของผู้จัดการทั้งสองฝ่าย และศึกครั้งนี้ สุชาติ พิฐวุฒินันท์ เป็นผู้จัดเอง นอกจากนี้แล้ว ทั้งคู่เมื่อครั้งยังชกมวยไทย เคยมีผู้จัดการคนเดียวกัน คือ "อั้งม้อ" ชูเจริญ ระวีอร่ามวงศ์ จึงเสมือนเป็นศึกสายเลือดของนักมวยค่ายเดียวกันเองอีกด้วย ซึ่งผลการชก วีระพลเป็นฝ่ายใช้ลีลาหลอกล่อ ดักชกเอาชนะคะแนน 12 ยก ดาวรุ่งไป แม้ในยกที่ 2 จะถูกหมัดของดาวรุ่งชกเอาจนก้นเตี้ย แต่ก็ได้กลายเป็นแชมป์โลกของสมาคมมวยโลก (WBA) รุ่นแบนตัมเวท คนใหม่  และเป็น **แชมป์โลกที่มีสถิติการชกมวยน้อยที่สุดเป็นอันดับสองของโลก คือ ชกเพียง 4 ครั้ง** ก็ได้แชมป์โลกด้วย (อันดับหนึ่ง คือ แสนศักดิ์ เมืองสุรินทร์ และ วาซีล โลมาเชนโก ที่ชกเพียง 3 ครั้ง)

## แชมป์โลกสมัยที่ 2
แต่วีระพลป้องกันตำแหน่งครั้งแรกกับ นานา คอนาดู นักมวยรองแชมป์โลก WBA อันดับ 1 ชาวกานา ที่ จังหวัดกาญจนบุรี เมื่อเดือนมกราคม พ.ศ. 2539 วีระพลก็เสียตำแหน่งไปทันที โดยแพ้ทีเคโอ​ในยกที่ 2 เท่านั้น แต่กลุ่มผู้สนับสนุนคือ สุชาติ พิสิฐวุฒินันท์ ก็ไม่ละทิ้งความพยายาม โดยตั้งเป้าไว้ที่จะให้ชิงแชมป์โลกอีกครั้ง วีระพลจึงถูกสร้างสรรค์อีกครั้งอย่างเป็นขั้นเป็นตอน ขึ้นชกสม่ำเสมอสร้างประสบการณ์และความแข็งแกร่ง เมื่อ ศิริมงคล สิงห์มนัสศักดิ์ เสียตำแหน่งแชมป์โลกสภามวยโลก (WBC) แบนตัมเวท ให้แก่ โจอิจิโร ทัตสึโยชิ นักมวยชาวญี่ปุ่นไป  วีระพลจึงมีโอกาสขึ้นชิงแชมป์อีกครั้งในฐานะรองแชมป์โลก WBC อันดับ 5 โดยที่วีระพลเดินทางไปชกถึงประเทศญี่ปุ่น และก็สามารถเอาชนะทีเคโอ โจอิจิโร ทัตสึโยชิ ไปได้ในยกที่ 6 อย่างงดงาม  เป็นที่น่าประทับใจ

ซึ่งในการชกครั้งนี้ วีระพลยังต้องเจอกับความชุลมุนจากบรรดาแฟน ๆ ของทัตสึโยชิที่เข้ามารุมทำร้ายด้วย เมื่อวีระพลและคณะได้เดินจากห้องพักถึงเวที และเมื่อชกเสร็จแล้วก็ยังต้องรออีกกว่า 30 นาที จึงจะลงจากเวทีได้ 

หลังจากนั้นวีระพลได้ชกป้องกันตำแหน่งอีกหลายหลายครั้ง ทั้งในและนอกประเทศ นับ 10 กว่าครั้ง  เป็นขวัญใจของแฟนมวย  ได้รับรางวัลนักกีฬายอดเยี่ยมของชาติ หลายต่อหลายครั้ง  แต่ในการป้องกันตำแหน่งครั้งที่ 15 กับ โฮซูมิ ฮาเซงาวะ นักมวยรองแชมป์โลก WBC อันดับ 4 ชาวญี่ปุ่น วีระพลกลับเป็นฝ่ายแพ้คะแนนเสียแชมป์ไปอย่างสูสี  และเมื่อได้มีการแก้มือกันอีกครั้ง ผลการชกก็ออกมาเป็นว่า วีระพลเป็นฝ่ายแพ้ทีเคโอไปในยกที่ 9 อีก แต่ วีระพลและกลุ่มผู้สนับสนุนก็ยังไม่ละความพยายาม ยังคงสนับสนุนวีระพลต่อไป โดยหวังว่าจะกลับมาเป็นแชมป์อีกครั้ง ในสมัยที่ 3

ท้ายที่สุดในวันที่ 12 มิถุนายน พ.ศ. 2551 วีระพลขึ้นชกตัดเชือกเพื่อไปหาผู้ชนะไปชิงแชมป์โลก โดยพบกับ แชมป์อินเตอร์เนชันแนล (แชมป์เงา WBC)​ วูซี มาลิงกา ชาวแอฟริกาใต้ที่ จังหวัดนนทบุรี ปรากฏว่า วีระพล สู้สังขารและสภาพร่างกายไม่ไหว เป็นฝ่ายแพ้ทีเคโอในยกที่ 4 เท่านั้น โดยในปลายยกที่ 3 วีระพลถูกหมัดรัวชุดของมาลิงกา จนลงไปกองนับแปดก่อนระฆังจะช่วยหมดยกพอดี ขึ้นยกที่ 4 วีระพลยังถูกหมัดฮุกรัวเป็นชุดของมาลิงกา   จนกรรมการบนเวทีเห็นว่าวีระพลหมดทางสู้ จึงยุติการชกไปเพียงแค่ยกที่ 4 เท่านั้น ทำให้หลังจากไฟต์นี้ ความหวังในการขึ้นชิงแชมป์โลกอีกครั้งของวีระพลต้องดับวูบลงไป แต่หลังจากนี้วีระพลก็ยังคงชกเคลื่อนไหวอีกเป็นระยะ ๆ พร้อมกับเป็นเทรนเนอร์ให้กับ นภาพล เกียรติศักดิ์โชคชัย  นักมวยในสังกัดเดียวกันเมื่อครั้งขึ้นชิงแชมป์โลก WBC รุ่นซูเปอร์แบนตัมเวท กับ โทชิอากิ นิชิโอกะ ด้วย ด้วยเห็นว่าวีระพลเคยชกกับนิชิโอกะมาแล้วถึง 4 ครั้งด้วยกัน ก่อนที่จะแขวนนวมไปในที่สุด 

วีระพลเป็นคนมีหน้าตาเคร่งขรึม จึงได้รับฉายาว่า **"พยัคฆ์หน้าขรึม"**

ในช่วงเดือนกันยายน พ.ศ. 2560 มีกระแสข่าวว่าวีระพลเตรียมจะขึ้นชกมวยไทยกับแสนเมืองน้อย ลูกเจ้าพ่อมเหศักดิ์  อดีตนักมวยไทยชื่อดังและอดีตแชมป์โลกของสหพันธ์มวยโลก (WBF) ในรุ่นจูเนียร์แบนตัมเวท  ซึ่งแรกๆวีระพลขอปรึกษากับทางครอบครัวก่อนว่าจะให้ชกหรือไม่  ต่อมา นายณัฐเดช วชิรรัตนวงศ์ โปรโมเตอร์ศึกเพชรยินดี ได้ประกาศว่า มวยคู่นี้จะขึ้นชกกันในวันที่ 27 ธันวาคม พ.ศ. 2560 ในรายการศึกเพชรยินดี ที่เวทีราชดำเนิน โดยผลการชกเป็น แสนเมืองน้อย ลูกเจ้าพ่อมเหศักดิ์ เป็นฝ่ายเอาชนะคะแนนไปอย่างขาดลอย โดยไม่มีการถ่ายทอดสดทางโทรทัศน์ แต่มีการนำเทปบันทึกภาพมาออกอากาศทางช่องโทรทัศน์ดาวเทียมหลังการชกไม่กี่ชั่วโมง เช่นเดียวกับมวยไทยเวทีมาตรฐานตามปกติ

## ชีวิตส่วนตัว
วีระพลปัจจุบันสมรสแล้ว มีลูกชายหนึ่งคน และลูกสาวหนึ่งคน หลังจากแขวนนวมแล้ว วีระพลได้เปิดกิจการร้านอาหารที่อำเภอเมืองชัยภูมิ จังหวัดชัยภูมิ ชื่อ "ร้านแชมป์โลก" โดยเป็นผู้ปรุงอาหารเอง

## เกียรติประวัติ
* แชมป์เงา WBC รุ่น​จูเนียร์​แบนตัมเวท​ (2537 - 2538)
** ชิง, 5 ธันวาคม 2537 ชนะทีเคโอ​ ยก 3 โจเอล จูนิโอ () ที่ ห้างสรรพสินค้านิวเวิลด์ รัตนาธิเบศร์ จ.นนทบุรี
** ป้องกันครั้งที่ 1, 26 มีนาคม 2538 ชนะทีเคโอ​ ยก 9 เมลวิน มากราโม (ฟิลิปปินส์) ที่ จ.นนทบุรี
** สิงหาคม 2538 สละแชมป์
* แชมป์โลก WBA รุ่นแบนตัมเวท (2538 - 2539)
** ชิง, 17 กันยายน 2538 ชนะคะแนน ดาวรุ่ง ชูวัฒนะ ที่ เซ็นทรัลพลาซา รัตนาธิเบศร์ จ.นนทบุรี
** เสียแชมป์ 28 มกราคม 2539 แพ้ทีเคโอ​ ยก 2 นานา คอนาดู () ที่ สนามกีฬา จ.กาญจนบุรี
* แชมป์โลก WBC รุ่นแบนตัมเวท (2541 - 2549)
** ชิง, 29 ธันวาคม 2541 ชนะทีเคโอ​ ยก 6 โจอิจิโร ทัตสึโยชิ () ที่ ศูนย์กีฬาในร่มกลางเทศบาลโอซากะ โอซากะ
** ป้องกันแชมป์ครั้งที่ 1, 21 พฤษภาคม 2542 ชนะน็อค ยก 5 มัวโร บลังก์ () ที่ สนามกีฬากลาง จ.สระบุรี
** ป้องกันแชมป์ครั้งที่ 2, 29 ส.ค. 2542 ชนะทีเคโอ​ ยก 7 โจอิจิโร ทัตสึโยชิ (ญี่ปุ่น) ที่ เคียวเซร่า โดม โอซากะ โอซากะ
** ป้องกันแชมป์ครั้งที่ 3, 11 มีนาคม 2543 ชนะคะแนน อาดัน บาร์กัส () ที่ ตลาดชายแดนบ้านคลองลึก อ.อรัญประเทศ​ จ.สระแก้ว
** ป้องกันแชมป์ครั้งที่ 4, 25 มิถุนายน 2543 ชนะคะแนน โทชิอากิ นิชิโอกะ (ญี่ปุ่น) ที่ โรงยิมเนเซียมเมืองทากาซาโงะ ทากาซาโงะ จังหวัดเฮียวโงะ ประเทศญี่ปุ่น 
** ป้องกันแชมป์ครั้งที่ 5, 5 ธันวาคม 2543 ชนะทีเคโอ​ ยก 5 โอสการ์ อาร์ซินิเอกา (เม็กซิโก) ที่ ท้องสนามหลวง
** ป้องกันแชมป์ครั้งที่ 6, 14 พฤษภาคม 2544 ชนะน็อค ยก 3 ริการ์โด บาราฆัส (เม็กซิโก) ที่ โดม เดอ ปารีส ฝรั่งเศส
** ป้องกันแชมป์ครั้งที่ 7, 1 กันยายน 2544 เสมอ โทชิอากิ นิชิโอกะ (ญี่ปุ่น) ที่ โยโกฮามะอารีนา จ.คานางาวะ 
** ป้องกันแชมป์ครั้งที่ 8, 11 มกราคม 2545 ชนะคะแนน เซร์ฆิโอ เปเรซ (เม็กซิโก) ที่ อ.ธัญบุรี จ.ปทุมธานี
** ป้องกันแชมป์ครั้งที่ 9, 1 พฤษภาคม 2545 ชนะคะแนน ฮูลิโอ โกโรเนล () ที่ สะพานพระราม 5 จ.นนทบุรี
** ป้องกันแชมป์ครั้งที่ 10, 1 พฤษภาคม 2546 ชนะคะแนน อูโก เดียนโซ (เม็กซิโก) ที่ เดอะมอลล์ บางแค
** ป้องกันแชมป์ครั้งที่ 11, 4 ตุลาคม 2546 เสมอ โทชิอากิ นิชิโอกะ (ญี่ปุ่น) ที่ สนามกีฬาแห่งชาติเรียวโงกุ โตเกียว 
** ป้องกันแชมป์ครั้งที่ 12, 6 มีนาคม 2547 ชนะคะแนน โทชิอากิ นิชิโอกะ (ญี่ปุ่น) ที่ ไซตามะซูเปอร์อารีนา จังหวัดไซตามะ 
** ป้องกันแชมป์ครั้งที่ 13, 1 พฤษภาคม 2547 ชนะทีเคโอ​ ยก 12 ฆูลิโอ เซซาร์ อาบิลา (เม็กซิโก) ที่ จ.หนองคาย
** ป้องกันแชมป์ครั้งที่ 14, 11 กันยายน 2547 ชนะคะแนน เซซิลิโอ ซานโตส (เม็กซิโก) ที่ ลานหน้าเขื่อนเจ้าพระยาจ.ชัยนาท
** เสียแชมป์, 16 เม.ย. 2548 แพ้คะแนน โฮซูมิ ฮาเซงาวะ (ญี่ปุ่น) ที่ สนามกีฬาต่อสู้ญี่ปุ่น โตเกียว
* แชมป์ ABCO รุ่นแบนตัมเวท
** ชิง, 27 พฤศจิกายน 2550 ชนะคะแนน ริชาร์ด ลาเอโน่ (ฟิลิปปินส์) ที่ โรงเรียนวัดเขมาภิรตาราม จ.นนทบุรี
** สละแชมป์
* เคยชิงแชมป์ต่อไปนี้แต่ไม่สำเร็จ
**ชิงแชมป์โลก WBC รุ่นแบนตัมเวท, 25 มีนาคม 2549 แพ้ทีเคโอ ยก 9 โฮซูมิ ฮาเซงาวะ (ญี่ปุ่น) ที่ เวิลด์เมมโมเรียลฮอล โคเบะ ญี่ปุ่น
**ชิงแชมป์เงา WBC รุ่นแบนตัมเวท, 12 มิถุนายน​ 2551 แพ้ทีเคโอ วูซี มาลิงกา ยก 4 ที่ นนทบุรี

## อ้างอิง

* นิตยสารมวยโลก
* สถิติการชก

## แหล่งข้อมูลอื่น
* เทปการชกของ วีระพล นครหลวงโปรโมชั่น กับ วูซี่ มาลิงก้า เมื่อ 12 มิ.ย. 2551 ตอนที่1
* เทปการชกของ วีระพล นครหลวงโปรโมชั่น กับ วูซี่ มาลิงก้า เมื่อ 12 มิ.ย. 2551 ตอนที่2
* [เทปการชกของ วีระพล นครหลวงโปรโมชั่น กับ โฮซูมิ ฮาเซงาวะ เมื่อ วันเสาร์ที่ 25 มีนาคม 2549.](http://www.youtube.com/results?search_query=伝説の終焉と始まり第２章　長谷川穂積ｖｓウィラポン第２戦&aq=f)
* รายการ ศึก M-150 พลังกำปั้นสะท้านโลก มหากุศล 100 ปี อำเภอธัญบุรี จังหวัดปทุมธานี ต้านภัยยาเสพติด เมื่อ วันศุกร์ที่ 11 มกราคม 2545.
*เทปการชกของ วีระพล นครหลวงโปรโมชั่น กับ โจอิจิโร ทัตสึโยชิ เมื่อ วันอาทิตย์ที่ 29 สิงหาคม 2542.
*เทปการชกของ วีระพล นครหลวงโปรโมชั่น กับ นานา คอนาดู เมื่อ วันอาทิตย์ที่ 28 มกราคม 2539
* เทปการชกของ วีระพล นครหลวงโปรโมชั่น กับ โจอิจิโร ทัตสึโยชิ เมื่อ วันอังคารที่ 29 ธันวาคม 2541. 

หมวดหมู่:บุคคลจากอำเภอแก่งคอย
หมวดหมู่:นักมวยไทยชายชาวไทย
หมวดหมู่:นักมวยสากลชายชาวไทย
หมวดหมู่:บุคคลในวงการมวยไทย
หมวดหมู่:นักมวยสากลชาวไทยจากค่ายมวยนครหลวงบ็อกซิ่งโปรโมชัน
หมวดหมู่:นักมวยสากลชาวไทยรุ่นแบนตัมเวท
หมวดหมู่:นักมวยสากลชาวไทยรุ่นซูเปอร์ฟลายเวท

หมวดหมู่:แชมป์โลก WBC
หมวดหมู่:แชมป์โลก WBA
หมวดหมู่:แชมป์เงา WBC
หมวดหมู่:แชมป์ ABCO
หมวดหมู่:ผู้ฝึกสอนมวยสากล
หมวดหมู่:บุคคลจากมหาวิทยาลัยการกีฬาแห่งชาติ